SFIs Expo
โดย...แบงก์กลิ้ง
2 มิ.ย. 2558

โดย...แบงก์กลิ้ง
ตื่นเต้นกันยกใหญ่เมื่อ พล.อ.ประยุทธ์ จันทร์โอชา นายกรัฐมนตรี จะเดินทางมาประชุมปลัดทุกกระทรวงที่กระทรวงการคลัง วันที่ 3 มิ.ย.นี้ ได้ข่าวว่าทางสำนักงานเศรษฐกิจการคลัง (สศค.) ตั้งใจจะจัดแถลงข่าวมหกรรมทางการเงินของแบงก์รัฐ เทียบชั้นงานช้างระดับมันนี่ เอ็กซ์โปร ใช้ชื่อคล้ายกันว่า “SFIs Expo”
ยัง ยังไม่พอ ตามแผนจะใช้กิมมิกนำเอาเลข 29 มาใช้ในงาน เพื่อเอาใจใครสักคน กะให้คล้องจองกับนายกรัฐมนตรีคนที่ 29 งานนี้จะเริ่มวันที่ 29 การบ้านนี้ทำให้หลายแบงก์ต้องกลับไปคิดโปรโมชั่นกันยกใหญ่ คาดว่าจะมีแบงก์ที่ออกเงินฝากและสินเชื่อให้ดอกเบี้ยที่ 2.9% กันตรึม
สศค.สั่งแบงก์รัฐจัดงานดาวกระจายทั่วประเทศ 5 จังหวัดให้แต่ละที่เป็นแม่งาน กำหนดให้หาพื้นที่อย่างต่ำๆ ต้องไม่ต่ำกว่า 1,000 ตารางเมตร ที่ดีหน่อย คือ ธนาคารออมสิน ได้เป็นเจ้าจัดที่กรุงเทพฯ ส่วนเอสเอ็มอีแบงก์กับบรรษัทประกันสินเชื่ออุตสาหกรรมขนาดย่อม (บสย.) จัดที่ จ.เชียงใหม่  ธนาคารเพื่อการเกษตรและสหกรณ์การเกษตร (ธ.ก.ส.) จัดที่ จ.อุดรธานี ธนาคารอาคารสงเคราะห์ (ธอส.) จัดที่ จ.ระยอง และธนาคารอิสลามฯ (ไอแบงก์) จัดงานที่หาดใหญ่
คนสั่งๆ ได้ แต่คนปฏิบัติแอบงง เพราะบางแบงก์ยังมีอาการร่อแร่ ขาดทุนบักโกรกขนาดโบนัสยังไม่มีจะจ่ายพนักงาน บางแบงก์ต้องเพิ่มทุน ต้องควักเงินมาละลายแม่น้ำอีกมันจะดีเหรอครัช